kardosdrur/scandi-wiki huggingface dataset:
Rød gåsefod

 
Rød Gåsefod (Chenopodium rubrum) er en 20-60 cm høj urt, der i Danmark vokser på strandenge og omkring bebyggelse. Den hører til slægten Gåsefod, som består af omkring 150 arter i verden. Heraf findes ni arter vildt i Danmark.

Udseende 
Rød Gåsefod er en opret eller af og til nedliggende enårig plante med pælerod. Planten er glat eller svagt melet som ung, ofte stærkt rødligt anløben og stærkt grenet, især ved basis. De nederste grene er tilsyneladende modsatte, opstigende eller nedliggende.

Bladene er spredte, mørkegrønne og ret tykke. De midterste blade er bredt rudeformede til bredt ovale og groft tandede. De nedre 1-2 tænder er større og lobelignende. Opefter bliver bladene gradvis smallere og mindre tandede.

Blomterstande på hovedstænglen og på de større sidegrene består af oftest tætte, aksformede delblomsterstande. Blosteret hos de endestillede blomster har 4-5 blosterblade, mens det hos de sidestillede blomster har 3 blosterblade. Frugten er en nød, der er 0,6-0,8 mm i diameter. Den falder hovedsagelig af sammen med blosteret. I de endestillede blomster sidder frugterne vandret i blosteret, mens de sidder lodret i de sidestillede blomster. Frugten har en but kant. Frøskallen er rødbrun, glinsende og næsten glat eller med fint netmønster på overfladen.

Voksested 
Rød Gåsefod vokser på næringsrig bund langs kysterne, på affaldsdynger ved gårde, roemarker, haver, parker, på havnearealer, jernbaneterræn, langs veje og ruderater.

I Danmark er arten almindelig på Øerne og på Bornholm, hist og her i Østjylland og meget sjælden i det øvrige land.

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Botaniske nødder
Gåsefod
Grøn te

Grøn te er "rigtig" te (Camellia sinensis), som kun har været udsat for meget lidt oxidation i forbindelse med fremstillingen. Grøn te er især populær i Kina og Japan og er på det seneste også blevet utrolig populær i vesten, hvor man traditionelt har drukket sort te, som består af teblade, der har været udsat for mere oxidation end den grønne.

Grøn te er væsentlig lysere end traditionelle tetyper som fx Earl Grey og skal heller ikke trække lige så længe og ved lige så høj en temperatur.

Fremmer hukommelsen 
Grøn te øger produktionen af neurale progenitorceller i hippocampus, som kan udvikle sig til andre celler som f.eks. neuroner.

Men grøn te har også mange bivirkninger ved indtagelse i større mængder

Antioxidanter i grøn te medvirker til at neutralisere de såkaldte frie radikaler der findes i menneskekroppen. Det menes at give en vis beskyttelse i forhold til forskellige kræftformer såsom brystkræft , men der er dog ingen videnskabelige undersøgelser, der har påvist en direkte sammenhæng mellem indtag af grøn te og lavere kræftrisiko.

Referencer

Eksterne henvisninger 

 Guide til grøn te 
 Bivirkninger ved grøn te 

Te
Internationale Astronomiske Union

Den Internationale Astronomiske Union (IAU) forener de nationale astronomiske foreninger fra hele verden. Foreningen er medlem af "The International Council of Science" (ICSU). Det er den mest anerkendte autoritet, når det kommer til navngivning af stjerner, planeter, asteroider og andre himmellegemer og -fænomener.

Arbejdsgruppen "The Working Group for Planetary System Nomenclature" hører under IAU og står for vedligeholdelse af astronomiske navngivnings-konventioner.

Historie og medlemstal 
IAU blev grundlagt i 1919 ved en sammenlægning af en række internationale projekter såsom Carte du Ciel, Solar Unionen og det internationale tidsbureau (Bureau Internationale de l'Heure). Den første præsident for foreningen var Benjamin Baillaud. I årene 1970 - 1973 var den danske astronom Bengt Strömgren formand. To danske astronomer har været indehavere af den administrative post som generalsekretær, nemlig Richard West (1982 - 1985) og Johannes Andersen (1997 - 2000).

Foreningen har i øjeblikket 9040 individuelle medlemmer, dvs. hovedsagelig professionelle astronomer på ph.d. niveau. Desuden er der 63 nationale medlemmer, dvs. lande der samarbejder med IAU. 87 % af medlemmerne er mænd, 13 % er kvinder. Siden 2018 er :en:Ewine van Dishoeck præsident for foreningen.

IAU afholder generalforsamling hvet 3. år, senest i 2018 i Wien. Næste gang bliver i 2021 i Busan, Sydkorea.

Eksterne links 
 Foreningens hjemmeside

Astronomiske selskaber og institutioner
Internationale organisationer
Etableret i 1919
Rosenrot

Rosenrot (tysk for farven rosenrød) er det tyske band Rammsteins femte studiealbum og blev udgivet d. 28. oktober i Tyskland. Der findes også en limited edition version med en bonus DVD.

Albummet indeholder seks sange som oprindeligt skulle have været med på Reise, Reise, men som blev udeladt af kunstneristiske årsager. De sidste fem sange er nye. Albummet skulle oprindeligt have heddet Reise, Reise Volume Two, men det blev i august 2005 ændret til Rosenrot.

Coverbilledet er næsten identisk med den japanske udgave af Reise, Reise. Det er et billede af isbryderen USS Atka.

Som altid synger bandet på tysk. Albummet bliver udgivet af Universal og Motor Music og produceret af Jacob Hellner.

Numre 
 [03:46] Benzin (Benzin)
 [03:50] Mann gegen Mann (Mand mod mand)
 [03:54] Rosenrot (Rosenrød)
 [05:24] Spring (Spring)
 [03:55] Wo bist du? (Hvor er du?)
 [04:05] Stirb nicht vor mir (Featuring Sharleen Spiteri) (Dø ikke før jeg gør)
 [05:28] Zerstören (Ødelæg)
 [04:43] Hilf mir (Hjælp mig)
 [03:55] Te quiero puta! (spansk for Jeg elsker dig, luder!)
 [05:17] Feuer & Wasser (Ild og vand)
 [03:43] Ein Lied (En sang)

Tilhørende singler

Benzin 
Benzin blev den første single fra Rammsteins femte album "Rosenrot", som blev udgivet i efteråret 2005.

Indeholder:
 [03:47] Benzin
 [05:05] Benzin – Combustion Remix by Meshuggah
 [03:45] Benzin – Smallstars Remix by Ad Rock
 [03:48] Benzin – Kerosinii Remix by Apocalyptica

Rosenrot 
Rosenrot udkommer den 16. december 2005 som 2. single fra albummet af samme navn.
 [03:47] Rosenrot
 [04:34] Rosenrot – The Tweaker Remix by Chris Vrenna
 [04:45] Rosenrot – Northern Lite Remix by Northern Lite
 [04:50] Rosenrot – 3AM at Cosy Remix by Jagz Kooner

Mann gegen Mann 
Mann gegen Mann bliver den tredje single fra dette album og udkommer d. 3. marts 2006. Singlen vil blandt andet indeholde et live-nummer fra den nye dvd, i form af "Ich will"

 [03:51] Mann gegen Mann
 [04:06] Mann gegen Mann – Popular Music Mix by Vince Clarke
 [03:12] Mann gegen Mann – Musensohn Remix by Sven Helbig
 [04:02] Ich will(video) Live at Festival de Nimes

Eksterne henvisninger 
 

Rammstein-album
Album fra 2005
Tysksprogede albums
Vandfuld Herred

Vandfuld Herred var et herred i Ringkøbing Amt. I middelalderen hørte det under Hardsyssel. Det blev 1537 lagt under Bøvling Len. Fra 1660 kom det under Bøvling Amt, indtil det i 1794 kom under det da oprettede Ringkøbing Amt.
Indtil 1954 hørte Thyborøn med til Vestervig-Agger Kommune i Refs Herred i Thisted Amt.

I herredet ligger følgende sogne:
 Dybe Sogn
 Engbjerg Sogn
 Ferring Sogn
 Fjaltring Sogn
 Harboør Sogn
 Hove Sogn
 Hygum Sogn
 Ramme Sogn
 Thyborøn Sogn
 Trans Sogn
 Vandborg Sogn

Se også 
 Danmarks regioner
 Danmarks amter (1970-2006)
 Danmarks amter (1793-1970)
 Danmarks amter (1662-1793)

Kilder 
 
 Trap Danmark 4. udgave 1924
 DIS-Danmark Amt-Herred-Sogn 

Herreder i Ringkøbing Amt
Ulfborg Herred

Ulfborg Herred var et herred i Ringkøbing Amt. Det hed i Kong Valdemars Jordebog Vlburghæreth, og hørte i middelalderen under Hardsyssel. Senere var det sammen med Vandfuld Herred og Hind Herred et len, der i en periode fra 1523 – 1549 hørte under Riberhus Len, hvorefter det igen blev selvstændigt, indtil det i 1597 blev forenet med Bøvling Len. Fra 1660 kom det under Bøvling Amt, indtil det i 1794 kom under det da oprettede Ringkøbing Amt.

Ulfborg Herred grænser mod nord til Hjerm Herred, fra hvilket det skilles ved Storåen, mod øst og sydøst til Hammerum Herred, mod syd og sydvest til Bølling og Hind Herred, fra hvilket sidste
det til dels skilles ved Madum Å; mod vest grænser det til Vesterhavet og mod nordvest til Nissum Fjord.

I herredet ligger følgende sogne:

 Husby Sogn
 Idom Sogn
 Madum Sogn
 Nørre Felding Sogn
 Råsted Sogn 
 Staby Sogn
 Sønder Nissum Sogn
 Timring Sogn
 Ulfborg Sogn
 Vind Sogn
 Vinding Sogn

Se også 
 Danmarks regioner
 Danmarks amter (1970-2006)
 Danmarks amter (1793-1970)
 Danmarks amter (1662-1793)

Kilder 
 
 Trap Danmark 5. udgave 1965
 DIS-Danmark Amt-Herred-Sogn 
 

Herreder i Ringkøbing Amt
Perifere nervesystem

Det perifere nervesystem (PNS) er den forbindelse der er mellem centralnervesystemet og den øvrige del af kroppen. 

Det periferere nervesystem er opbygget af autonome, sensoriske og motoriske neuroner.
PNS består af 12 par hjernenerver og 31 par spinalnerver.

Eksterne henvisninger 

Nervesystemets anatomi
Von Siebenthal

Slægten von Siebenthal stammer fra Schweiz. På et våbenskjold, står årstallet 1166, og navnet von Siebenthal. Navnet henviser til et stort område i Berner Oberland, som i dag hedder Simmental (kendt for en særlig kvægrace). 

Området blev styret af en hertug og han gjorde en landmand Siebenthal til baron. En titel, der gik i arv, så længe slægten ejede store jordområder.

Den første von Siebenthal fra 1166 hed Rodulfus de Septem Vallibus (Rudolf fra de Syv Dale).
Igennem århundreder har von Siebenthal-mænd levet og virket i området med stor energi. En del af dem var embedsmænd og funktionærer.

I det 16. århundrede dukker slægten op i vintersportsstedet Saanen BE og kirkegården i Saanen er fyldt med Siebenthalere.

Personer fra Schweiz
Slægter
Gondor

Gondor er et fiktivt land, som omtales i J.R.R. Tolkien fantasy-romaner.

Ifølge beskrivelserne i disse bøger ligger det øst for Rohan, vest for Mordor. Gondors historie er lang; startede med Númenor. Da Númenor gik under undslap to skibe, på det ene skib var de to brødre Isildur og Anárion. Sammen skabte de kongedømmet Gondor. I den sidste alliances kamp mod Sauron blev Anárion dræbt af en sten kastet ned fra Barad-dûr. Isildur skar den ene ring af Saurons finger. Han tog den med sig til Gondor hvor han tilbragte to år. Han indsatte så sin nevø Meneldil som konge og tog så mod nord for at overtage tronen i Arnor. På rejsen blev han angrebet af orker på Irissletten. Efter Meneldil fulgte 30 af hans efterkommere ham som konge. I 2050 forsvandt kongen Eärnur og da han forsvandt overtog hans marsk styringen af Gondor. Embedet gik i arv fra far til søn og det gjorde det i mange hundrede år før den sidste konge forsvandt. I Ringenes Herre er Denethor 2. marsk, han er far til Boromir og Faramir

Steder i Ringenes Herre
Hjerm Herred

Hjerm Herred var et herred i Ringkøbing Amt. I middelalderen hørte det under Hardsyssel. Senere var det en del af Lundenæs Len og fra 1660 Lundenæs Amt der i 1671 blev forenet med Bøvling Amt, indtil det i 1794 kom under det da oprettede Ringkøbing Amt.

I herredet ligger købstæderne Holstebro og Struer samt følgende sogne:

 Asp Sogn
 Borbjerg Sogn
 Bur Sogn
 Fousing Sogn
 Gimsing Sogn
 Gørding Sogn
 Handbjerg Sogn
 Hjerm Sogn
 Holstebro Sogn
 Mejrup Sogn
 Måbjerg Sogn 
 Naur Sogn
 Nørrelands Sogn (Ej vist på kort)
 Sir Sogn
 Struer Sogn
 Vejrum Sogn
 Vemb Sogn
 Ølby Sogn

Se også 
 Danmarks regioner
 Danmarks amter (1970-2006)
 Danmarks amter (1793-1970)
 Danmarks amter (1662-1793)

Kilder 
 
 Trap Danmark 5. udgave 1965
 DIS-Danmark Amt-Herred-Sogn 

Herreder i Ringkøbing Amt
Nørre Horne Herred

Nørre Horne Herred var et herred i Ringkøbing Amt. I middelalderen hørte det under Vardesyssel. Herredet var sammen med Øster Horne Herred et selvstændigt len, indtil det omkring 1527 kom under Koldinghus. I 1579 blev det igen et selvstændigt len men blev 1585 en del af Lundenæs Len. Fra 1660 blev det til Lundenæs Amt der i 1671 blev forenet med Bøvling Amt, indtil det i 1794 kom under det da oprettede Ringkøbing Amt.

I herredet ligger følgende sogne:

 Egvad Sogn
 Hemmet Sogn
 Hoven Sogn
 Lyne Sogn
 Lønborg Sogn
 Nørre Bork Sogn
 Strellev Sogn
 Sønder Bork Sogn
 Sønder Vium Sogn
 Tarm Sogn (Ej vist på kort)
 Ådum Sogn

Se også 
 Danmarks regioner
 Danmarks amter (1970-2006)
 Danmarks amter (1793-1970)
 Danmarks amter (1662-1793)

Kilder 
 
 Trap Danmark 5. udgave 1965
 DIS-Danmark Amt-Herred-Sogn 

Herreder i Ringkøbing Amt
Skodborg Herred

Skodborg Herred var et herred i Ringkøbing Amt. I   Kong Valdemars Jordebog hed det  Skodburghæreth,  og hørte i middelalderen under Hardsyssel. Før reformationen hørte herredet direkte under Ribe bispedømme. I 1536 blev det inddraget til kronen, og omdannet til det såkaldte Bøvling Len. I 1537 blev Vandfuld Herred lagt under det, og i 1597 fulgte Hind- og Ulfborg Herreder. Fra 1660 blev det til Bøvling Amt der i 1671 blev forenet med Lundenæs Amt, indtil det i 1794 kom under det da oprettede Ringkøbing Amt.
Skodborg Herred grænser  mod nord og nordøst til Limfjorden (Nissum Bredning, Oddesund og Venø Bugt), i hvilken øen Venø,  der hører til herredet,  ligger. Mod øst og sydøst grænser det til Hjerm Herred og mod vest til  Nissum Fjord, Vesterhavet og Vandfuld Herred. Mod nord langs Limfjorden ligger et højtliggende bakkeområde med Bavnehøj eller Skjellerhøj på  90 moh.

Sogne

I herredet ligger købstaden Lemvig og følgende sogne:

 Bøvling Sogn
 Fabjerg Sogn
 Flynder Sogn
 Gudum Sogn
 Heldum Sogn
 Humlum Sogn
 Lemvig Sogn
 Lomborg Sogn
 Møborg Sogn
 Nees Sogn
 Nørlem Sogn
 Nørre Nissum Sogn
 Resen Sogn
 Rom Sogn
 Tørring Sogn
 Venø Sogn

Se også 
 Danmarks regioner
 Danmarks amter (1970-2006)
 Danmarks amter (1793-1970)
 Danmarks amter (1662-1793)

Kilder 

 Trap Danmark 5. udgave 1965
 DIS-Danmark Amt-Herred-Sogn 
 

Herreder i Ringkøbing Amt
Antologi

En antologi (græsk antholo'gia; egentlig "blomstersamling", af anthos blomst, samt en afledning af logos ord; -logi i sammensætning: læren om noget, fx biologi (læren om liv), teologi (læren om Gud)) er en samling af udvalgte digte eller litteraturprøver på én eller flere forfatteres arbejde.

Betegnelsen bruges specielt om to store samlinger af digte fra antikken (den græske og den latinske antologi). Den første græske antologi skyldes digteren Meleagros fra det syriske Gadara (ca. 80 f.Kr.), der i en "krans" samlede smådigte, især epigrammer, af ham selv og 46 andre digtere, deriblandt Archilochos, Alkaios, Anakreon, Simonides, Sapfo og Erinna. Denne antologi forøgedes i begyndelsen af den romerske kejsertid af Filippos fra Thessalonika med et udvalg af en halv snes nye epigrammatikere.

Lignende samlinger blev udgivet under Hadrian af Diogenianos fra Herakleia og Straton fra Sardes og i 500-tallet af Agathias fra Myrina. Alle disse nu tabte antologier dannede grundlaget for den af Konstantinos Kefalos i Konstantinopel ved begyndelsen af 900-tallet skabte antologi i 15 bøger, som indeholdt det bedste af alle de tidligere. Den er bevaret i et Heidelberg-håndskrift (codex Palatinus). I lang tid kendte man dog kun et på enkelte punkter fuldstændigere udtog, der var gjort af munken Maximus Planudes i 1300-tallet (i syv bøger). Det blev udgivet først af Janus Laskaris (Firenze 1494), senere af Henrik Stephanus (Paris 1566) og af Jeronimo de Bosch (Utrecht 1795-1822) med en fortrinlig oversættelse af Hugo Grotius.

Den fuldstændige "palatinske" antologi blev opdaget 1607 af Claudius Salmasius og er udgivet af Brunck, Jacobs, Dübner (Paris 1864-1890) og Stadtmüller (Leipzig 1894-1906, tre bind) samt i udtog af Weichert (Meissen 1823), Jacobs (Gotha 1826) og Meineke (Berlin 1842). Hertil er givet et supplement ved Welckers: sylloge epigrammatum Graecorum (Bonn 1828-1829) og Kaibels: Epigrammata Graeca ex lapidibus conlecta (Berlin 1878).

Den græske antologi omfatter digte fra de forskelligste perioder og af højst forskelligt værd, men giver dog en slags erstatning for tabet af en mængde lyriske digteres arbejder.

Nogen samling svarende til den græske antologi er ikke bevaret fra den romerske oldtid, men nyere filologer har foranstaltet samlinger af latinske smådigte, der findes dels i håndskrifter, dels som indskrifter, og udgivet disse under navnet Anthologia Latina. Digtene er gennemgående fra en sen tid, af ubekendte forfattere og af ringe eller intet poetisk værd. Udgivet af Riese og Bücheler (Leipzig 1894-1906, to bind).

Kilder 

 

Litteratur
Biblioteks- og informationsvidenskab
Salmonsens
Sædvaneret

Sædvaneret er ikke-nedskrevet (ukodificeret) ret, som bunder i praksis, hævd og eventuelt mundtlige og skriftlige forskrifter. Mange nedskrevne love har rod i gammel sædvaneret, som ofte opstår ud fra en i samfundet praktisk nødvendighed. I mange retssystemer – både nutidige og historiske – fungerer sædvaneret side om side med positiv ret (givne love).

Se også 
 Jura
 Lov (jura)
 Retshistorie
 Retsvidenskab

Jura
Folkeret
Jørn Bro

Jørn Christoffersen Bro (født 21. november 1935 i Hjørring, død 12. juni 2023) var en dansk politimester i Glostrup fra 1990 til november 2005.

Han tidligere operationschef for PET og efter ansættelsen som politimester chef for Politiskolen.

Jørn Bro var kommandør af Dannebrogordenen.

Han var søn af borgmester Knud Bro og Emma født Fledelius.

Ekstern henvisning 
 Teknologirådets ekspertdatabase 

Politifolk fra Danmark
Embedsmænd fra Danmark
Jurister fra Danmark
Kommandører af Dannebrog
Jørn
Personer i Kraks Blå Bog (afdøde)
Danskere i 1900-tallet
Danskere i 2000-tallet
Personer fra Hjørring
Ho Kirke

Ho Kirke er en bygning i landsbyen Ho på Ho Bugts vestside.

Kirkebygningen 
Kirken er bygget af munkesten i romansk stil omkring midten af 1400-tallet. Mod syd er der et våbenhus, som blev opført omkring 1820 til afløsning for et ældre våbenhus af bindingsværk. Der er ikke noget tårn, men på taget sidder en tagrytter med klokke fra 1968.

Inventar 

I kirken findes en altertavle i rokokostil fra 1753. Der har tidligere været en sengotisk altertavle fra omkring 1500. Fra den tid findes rundt om i kirken forskellige figurer udskåret i træ. Alterlysestagerne stammer fra omkring år 1500, og de er forsynet med indgravering af alle præsternes navne.

Desuden hænger der i kirken to kirkeskibe, hvoraf det ene er nordens ældste, idet det stammer fra begyndelsen af 1600-tallet. Det blev hængt op i kirken i 1710, og forestiller et navnløst orlogsskib (en galeon). Skroget er fremstillet uden anvendelse af nagler, og galeonsfiguren forestiller en turbanklædt nøgen, skægklædt mand med en fisk i sine foldede hænder. Agterspejlet er ligeledes udskåret og ornamenteret med to herre med skæg og rundpullede hatte. Disse er dog påklædte. Skibet er repareret i 1843, i slut 1880'erne og i 1952, hvor rigningen blev ført tilbage til en ældre tilstand. Det andet skib udgøres af barken "Valpariso", der er bygget over en virkelig bark, der var bygget i 1866, og en lang tid hørte hjemme i Ribe. Modellen er fra 1904 og skænket af kaptajn P. Lorentzen i Ribe, der oprindeligt var født i sognet. Skibet blev ophængt i 1930. Der findes skriftlige kilder, som fortæller om ældre skibe ophængt i Lund og Helsingør; men skibet i Ho er det ældste bevarede.

Noter

Eksterne kilder og henvisninger 

 Henningsen, Henning 1958: Kirkeskibe i Ribe Amt. Fra Ribe Amt 1958 s. 353-369.
 Ho Kirke hos KortTilKirken.dk
 Ho Kirke i bogværket Danmarks Kirker (udg. af Nationalmuseet)
 Gravsteder ved Ho Kirke.

Kirker i Varde Kommune
Kirker i Ribe Stift
Kirker i Ribe Amt
Fotomuseum

Et fotomuseeum er et museum hvor der udstilles fotokunst, vises fotoreportager etc.

De fleste fotomuseer har både permanente og skiftende udstillinger.

Danske fotomuseer 
 Danmarks Fotomuseum – beliggende i Herning, Hjemmeside .
 Fotografisk Center – beliggende i Kunstforeningens Hus i København, Hjemmeside .
 Det Nationale Fotomuseum – beliggende i Det Kongelige Bibliotek i København,
 Museet for Fotokunst – beliggende i Brandts Klædefabrik i Odense, Hjemmeside .

Fotografi
Kunst
Vojvodina

Vojvodina (serbisk kyrillisk: Војводина) er en autonom provins i Serbien. Vojvodina ligger i det nordlige Serbien, nord og øst for floden Donau. Hovedstad og største by er Novi Sad; den næststørste by er Subotica. Vojvodina har mere end 26 etniske folkegrupper og seks officielle sprog.

Navn 
 Serbisk: Аутономна Покрајина Војводина
 Ungarsk: Vajdaság Autonóm Tartomány
 Slovakisk: Autonómna pokrajina Vojvodina
 Rumænsk: Provincia Autonomă Voivodina
 Rusinsk: Автономна Покраїна Войводина
 Kroatisk: Autonomna Pokrajina Vojvodina

Navnet Vojvodina har sin oprindelse i titlen vojvod da regionen var et vojvodskab. Det oprindelige område omfattede udover nutidens Vojvodina i Serbien også områder i nutidens Rumænien og Ungarn.

Eksterne henvisninger 

 Vojvodinas regerings officielle hjemmeside

 
Serbiens geografi
Serbiens historie
Etableret i 1944
Kladistik

Kladistik er den mest prominente af forskellige metoder til rekonstruktion af evolutionære slægtskaber mellem levende væsner.

Kladistiske metoder baserer sig på analyse af "delte afledte kendetegn" eller synapomorfier. Kladistiske analyser danner grundlaget for de fleste moderne klassificeringer, der forsøger at gruppere organismer på basis af evolutionære slægtskaber.

Se også Fylogenetisk systematik

Evolutionsteori
Busksteppe

Busksteppe er en landskabstype, som findes i de subtropiske og tempererede klimabælter. Busksteppen er en mellemting mellem den åbne steppe og det tætte krat. Maki og chapparal kan være lokale navne på tilsvarende bevoksning.

Økologi
Liberalt Centrum

Liberalt Centrum var et parti, som en kreds omkring Thorkil Kristensen stiftede 10. september 1965. 

De to første politikere, der repræsenterede Liberalt Centrum i Folketinget var Niels Westerby og Børge Diderichsen, der havde brudt med Venstre i protest mod, at partiet havde lanceret et skatteudspil sammen med Det Konservative Folkeparti. 

Forud var gået en periode med splid i Venstre og dannelsen af gruppen Liberal Debat i 1960. 

Partiet opnåede fire mandater ved folketingsvalget i 1966, men havde begrænset parlamentarisk indflydelse og røg ud af Folketinget igen 2 år efter. Partiet blev opløst i 1969. Partiet benyttede partibogstavet L.

En lang række fremtrædende politikere har været medlem af Liberalt Centrum. Det gælder navne som fhv. minister Bjørn Westh (S), fhv. minister A.O. Andersen (CD), fhv. overborgmester for København Lars Engberg (S) samt Venstres folketingsmedlem Birthe Rønn Hornbech. 

Udover politikerne har tidligere overvismand Niels Kærgård været medlem af partiet. Det samme var Ekstra Bladets tidligere administrerende chefredaktør Sven Ove Gade, advokaten Jens Jordan, forfatteren og cand.phil. i nordisk litteratur, journalisten Claes Kastholm Hansen, Viborgs tidligere kommunaldirektør Jens Stigaard samt historikeren Henning Tjørnehøj. 

Partiets formand var dr.theol. og professor Bent Noack, mens landssekretær-posten i Liberalt Centrum var besat af cand. polit. Johannes Lund Petersen, der senere blev bestyrer af Toga Vinstue i København. 

Partiet Liberalisterne benyttede navnet "Liberalt Centrum" ved kommunalvalget i 2005.

Venstre
Liberale partier
Tidligere politiske partier i Danmark
Etableret i 1965
Ophørt i 1969
Ragusa

Ragusa er en by på Sicilien med ca. 72.000 indbyggere og hovedby i provinsen af samme navn. Byen blev i lighed med flere byer på det sydøstlige Sicilien hårdt ramt af et jordskælv i 1693. Efter jordskælvet blev byen genopført efter barokkens standarder på et tidspunkt, hvor barokken var ved at gå af mode i resten af Europa. Ragusa repræsenterer således den seneste barok.

Byen er delt i to dele, hvor den højest beliggende er gennemført i sin barokarkitektur, mens den lavest beliggende bydel, Ibla, er en charmerende blanding af nye barokbygninger og gamle middelalderbygninger, ligesom den oprindelige byplan med smalle, krogede gader i stor udstrækning er bevaret. I Ibla ligger Ragusas domkirke, Duomo di San Giorgio, som er en særdeles flot barokkirke.

Byen er en af de otte byer i Val di Noto, der i 2002 blev optaget på UNESCOs liste over verdenskulturarv på grund af deres enestående sene barokarkitektur, der blev opført efter jordskælvet i 1693. .

Kilder og henvisninger 

Verdensarvsområder i Italien
Byer på Sicilien
Ragusa (provins)